ไม่มีล็อก! “กองสลาก” แจงเรื่องบังเอิญรางวัลที่ 1 ต่างแค่หลักเดียว
กองสลากฯ แจงการออกรางวัลงวด 1 พ.ย.65 โปร่งใส ทุกขั้นตอน ตามมาตรฐาน ISO หลังเลขออกซ้ำงวด 16 ต.ค.65
กองสลากฯ แจงการออกรางวัลงวด 1 พ.ย.65 โปร่งใส ทุกขั้นตอน ตามมาตรฐาน ISO หลังเลขออกซ้ำงวด 16 ต.ค.65
1 พ.ย. 2565

ผู้สื่อข่าวรายงานว่าเมื่อเวลา 16.00 น. วันนี้(1 พ.ย.65) พ.ท. หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยภายหลังการออกรางวัลสลากกินแบ่งรัฐบาลงวดวันที่ 1 พฤศจิกายน 2565 รางวัลที่ 1 เลขที่ออก 913106 ซึ่งคล้ายรางวัลที่ 1 ของงวดวันที่ 16 ตุลาคม 2565 หรืองวดที่ผ่านมา ด้วยเลข 613106 ซึ่งเปลี่ยนแค่ หลักที่ 1 ที่เปลี่ยนจาก 6 เป็น 9 ว่า
สำหรับการออกรางวัลของสำนักงานสลากกินแบ่งรัฐบาล ดำเนินการเป็นไปตามมาตรฐาน ISO 9001:2015 ที่มีความโปร่งใส ตรวจสอบได้ ทุกขั้นตอน
ส่วนตัวเลขที่จะออกนั้น มีโอกาสเท่ากันทุกตัวเลข ไม่ว่าจะเป็นเลขที่เพิ่งออกไปในงวดที่ผ่านมา หรือเลขที่ซ้ำกันทั้งหกหลัก ดังนั้น จึงไม่มีใครทราบหมายเลขที่จะออกรางวัลล่วงหน้าได้ ทุกหมายเลขมีโอกาสออกได้หมด
ในส่วนของ นพ.จินดา โรจนเมธินทร์ ผู้อำนวยการโรงพยาบาลราชวิถี ประธานกรรมการออกรางวัลสลากกินแบ่งรัฐบาลงวดนี้ กล่าวว่า อุปกรณ์และขั้นตอนกระบวนการออกรางวัลสลาก สามารถตรวจสอบได้ทุกขั้นตอน ตั้งแต่การตรวจสอบอุปกรณ์ ที่ให้กรรมการทุกคนมีส่วนร่วมในการตรวจสอบ จึงขอให้ประชาชนมั่นใจและเชื่อมั่นว่าการออกรางวัลของสำนักงานสลากฯ เป็นไปด้วยความโปร่งใสทุกประการ